সিলেটভিউ টুয়েন্টিফোর ডটকম, ২০১৯-০৬-১৬ ১৮:০৪:০৯
সিলেট :: সিলেটসহ সারাদেশে শুরু হয়েছে ‘কৃষি শুমারি’-২০১৯। এর অংশ হিসেবে ৯ জুন থেকে সিলেটের সবকটি জেলা ও উপজেলায় মাঠ পর্যায়ে তথ্য সংগ্রহ করা হচ্ছে। আগামী ২০ জুন পর্যন্ত তথ্য সংগ্রহ কার্যক্রম অব্যাহত থাকবে। ইতিমধ্যে প্রায় এক তৃতীয়াংশ কাজ শেষ হয়েছে। কৃষিখাতে সঠিক নীতি ও পরিকল্পনা প্রণয়ন এবং বাস্তবায়নের লক্ষ্যেই এ শুমারি করা হচ্ছে। প্রতি ১০ বছর অন্তর এ শুমারি করে থাকে বাংলাদেশ পরিসংখ্যান ব্যুরো। তবে এবারই প্রথম মৎস্য, শস্য ও প্রাণিসম্পদের তথ্য সংগ্রহ করা হবে। অতীতের কৃষি শুমারিগুলোতে শুধু অস্থায়ী ফসলের তথ্য সংগ্রহ করা হতো।
শুমারির আওতায় কৃষি খানার সংখ্যা, খানার আকার, ভূমির ব্যবহার, কৃষির প্রকার, শস্যের ধরন, চাষ পদ্ধতি, গবাদি পশু ও হাঁস-মুরগির সংখ্যা, মৎস্য উৎপাদন ও চাষাবাদ সংক্রান্ত তথ্যাদি এবং কৃষি ক্ষেত্রে নিয়োজিত জনবল সম্পর্কে তথ্য সংগ্রহ করা হবে। পরবর্তীতে তথ্য-উপাত্তগুলো কৃষি ক্ষেত্রের উন্নয়ন কৌশল নির্ধারণ এবং অগ্রগতি পর্যবেক্ষণে বেঞ্চমার্ক তথ্য হিসেবে ব্যবহার করা হবে।